
ОТНОСНО: Приемане на Наредба за изменение и допълнение на Наредбата за символиката и отличията на Община Бургас
УВАЖАЕМИ ОБЩИНСКИ СЪВЕТНИЦИ,

Наредбата за символиката и отличията на Община Бургас /Наредбата/ регламентира вида, критериите и условията по удостояването, връчването и съхраняването на отличията и званията, с които Кметът и Общинският съвет на Община Бургас награждават български и чуждестранни граждани за заслуги и принос към жителите на общината.

Към настоящият момент със званието „Почетен гражданин на Община Бургас“ се удостояват български и чуждестранни граждани с особено големи заслуги и принос към града и жителите му. С това звание могат да бъдат удостоени само пет човека в рамките на една календарна година. Предложението се прави от определените в подзаконовия нормативен акт лица, като същото трябва да бъде подкрепено от инициативни граждански комитети със състав не по-малко от 30 души, формирани чрез съответна подписка. Общинският съвет на Община Бургас взема решение по направените предложения на редовното си заседание през месец октомври с явно поименно гласуване с мнозинство повече от половината от общия брой на общинските съветници.

С настоящото предложение, предлагам да бъдат променени и завишени критериите за удостояване със званието „Почетен гражданин на Община Бургас“. Целта е да се избират български и чуждестранни граждани познати на широката общественост, с доказани във времето особено големи заслуги и приноси към града и жителите му.

В последните години различни инициативни граждански комитети, предлагат голям на брой лица за удостояване с това звание. Считам, че тези комитети, които инициират процедурата за присъждане на званието, трябва да бъдат в значително по- голям състав от досегашния такъв (който е не по-малко от 30 души), формирани чрез съответната подписка. Увеличаването на състава на цитираните комитети на не по- малко от 300 души би осигурило и обосновало много по голямата представителност и достоверност по отношение на заслугите и приносите на съответното предложено лице. В тази връзка е обосновано и целесъобразно да се намали и броя на хората, които могат да бъдат удостоени със званието „Почетен гражданин на Община Бургас“ в рамките на една календарна година, като се намали броя им от пет на трима човека. По този начин в пълна степен би се изпълнила и целта на настоящата Наредба да бъдат избирани най - достойните хора с особено големи заслуги и принос към града и жителите му. Предлагам гласуването за вземане на решение по направените предложения за присъждане на званието „Почетен гражданин на Община Бургас“ да бъде тайно, а не явно поименно, както е до сега. Така никой от общинските съветници няма да бъде упрекнат за начина, по който е гласувал за конкретно предложено лице, тъй като несъмнено всички предложения са достойни, но все пак се избират тези с най - големи заслуги към града и гражданите на общината.

Цели, които се поставят с предложения Проект и очаквани резултати:

Целта е да се прецизират и завишат критериите за удостояване със званието „Почетен гражданин на Община Бургас“. Промяната ще допринесе да бъдат удостоявани най - достойните гражданите с доказани особено големи заслуги и принос към града и жителите му, познати на широката общественост.

Финансови и други средства, необходими за прилагане на новата уредба:

За предлаганите промени не са необходими финансови средства.

Анализ за съответствие с правото на Европейския съюз.

Проектът е съобразен с европейското законодателство, с Европейската харта за местно самоуправление, както и с националното законодателство.

В изпълнение на разпоредбите на Закона за нормативните актове, проекта за изменение на Наредбата е публикуван на интернет страницата на Общински съвет, като на заинтересованите лица е предоставен 30 дневен срок за предложения и становища. В установеният срок не са постъпили предложения и становища.  
С оглед на това и на основание чл.21, ал.2 от Закона за местното самоуправление и местната администрация и във връзка с чл.76, ал.3, чл.77 и чл.79 от АПК предлагам, Общински съвет – Бургас да вземе следното: 





РЕШЕНИЕ:

Общински съвет приема Наредба за изменение и допълнение на Наредбата за символиката и отличията на Община Бургас, както следва:

§ 1. Чл.43 се изменя и придобива следната редакция:

Чл. 43. Със званието „Почетен гражданин на Община Бургас“ могат да бъдат удостоени само трима човека в рамките на една календарна година..

§ 2. Чл.45, т.2 се изменя и придобива следната редакция:

Чл. 45. Предложението трябва да бъде подкрепено от:

2. Инициативни граждански комитети със състав не по-малко от 300 души, формирани чрез съответна подписка.

§ 3. Чл.47 се изменя и придобива следната редакция:

Чл. 47. Общинският съвет на Община Бургас взема решение по направените предложения на редовното си заседание през месец октомври с тайно гласуване с мнозинство повече от половината от общия брой на общинските съветници. 
Приложение:  Извлечение от официалния сайт на Общински съвет от раздел

                          подзаконови нормативни актове 
                          Проект на Наредба за изменение и допълнение на Наредбата за 
                          символиката и отличията на Община Бургас, ведно с 
                          мотиви по ЗНА 
                                   Справка по чл.26, ал.5 ЗНА 
                                             С уважение: …………………

